চকবাজারের অগ্নিকাণ্ড নিয়ে আমুর সংবাদ সম্মেলন সোমবার
চকবাজারের চুড়িহাট্টায় ভয়াবহ অগ্নিকাণ্ড নিয়ে সংবাদ সম্মেলন করবেন সাবেক শিল্পমন্ত্রী আমির হোসেন আমু। রাজধানীর ইস্কাটনের নিজ বাসায় সোমবার বেলা ১১টায় তিনি সাংবাদিকদের মুখোমুখি হবেন বলে জানা গেছে।







এর আগে শনিবার সকালে এ অগ্নিকাণ্ডের ঘটনায় আমুকে দোষারোপ করেছেন আওয়ামী লীগ নেতৃত্বাধীন ১৪ দলের শরিক- সাম্যবাদী দলের নেতা দিলীপ বড়ুয়া।




তিনি বলেন, ‘আমাদের যে শিল্পমন্ত্রী ছিলেন, উনি যদি সিরিয়াসলি কেমিক্যাল গোডাউন ও কারখানা সরানোর বিষয়টি টেকআপ করে নিতেন তাহলে হয়তো এতদিনে পুরান ঢাকার কেমিক্যাল গোডাউন রিলোকেট করা সহজ হতো।’
১৪ দলের প্রতিনিধি দলের সঙ্গে চকবাজারে ঘটনাস্থল পরিদর্শন শেষে সাংবাদিকদের কাছে এমন অভিযোগ তুলে ধরেন তিনি। 
২০১০ সালের ৩ জুনে নিমতলীর আগুনের ঘটনার সময় শিল্পমন্ত্রীর দায়িত্বে ছিলেন দিলীপ বড়ুয়া। তিনি আরও বলেন, ‘কেমিক্যাল বিজনেস রিলোকেট করার জন্য আমি মন্ত্রী থাকাকালে যে সিদ্ধান্ত নিয়েছিলাম, কেমিক্যাল মার্চেন্ট অ্যাসোসিয়েশন এবং বিসিক- তারা মিলেও একই সিদ্ধান্ত নিয়েছিল। সিদ্ধান্তটি ছিল তারা ঢাকার বাইরে একটি জমিতে স্থানান্তরিত হবে। এটা আমাদের প্রতিজ্ঞা ছিল। কিছু ডিসক্রিট ব্যাপারের কারণে পুরো ব্যাপারটি এগোয়নি।’
ঢাকাকে বাসযোগ্য ও নিরাপদ করতে ‘সোশ্যাল কর্পোরেট রেসপনসিবিলিটি’ যেভাবে গড়ে ওঠার কথা, তা হয়নি বলেও মন্তব্য করেন সাবেক এই শিল্পমন্ত্রী। দিলীপ বড়ুয়া বলেন, যারা স্টেক হোল্ডার আছেন, তারা সরকারকে বাধ্য করতে পারেনি। ভবন মালিকদেরও দায় আছে। তারা বেশি ভাড়া পাওয়ার জন্য গোডাউন (রাসায়নিকের জন্য) ভাড়া দেয় এবং ব্যাপারটি লুকিয়ে রাখে।
রাসায়নিকের মজুদের সনদ দেয়ার বিষয়ে স্বরাষ্ট্র মন্ত্রণালয় এবং সিটি কর্পোরেশনকে আরও কঠোর হওয়ার পরামর্শ দেন সাবেক এই শিল্পমন্ত্রী।
এ সময় অন্যদের মধ্যে গণতন্ত্রী পার্টির সাধারণ সম্পাদক শাহাদাৎ হোসেন, জাতীয় পার্টি (জেপি) প্রেসিডিয়াম সদস্য এজাজুল হক মোক্তার, বাসদের (বাসদ-মাহবুব) আহ্বায়ক রেজাউর রশীদসহ ১৪ দলের নেতারা উপস্থিত ছিলেন।

চকবাজারের চুড়িহাট্টায় ভয়াবহ অগ্নিকাণ্ড নিয়ে সংবাদ সম্মেলন করবেন সাবেক শিল্পমন্ত্রী আমির হোসেন আমু। রাজধানীর ইস্কাটনের নিজ বাসায় সোমবার বেলা ১১টায় তিনি সাংবাদিকদের মুখোমুখি হবেন বলে জানা গেছে।